ธปท.ชี้เศรษฐกิจครึ่งปีหลังมีความเสี่ยง
ธปท.เตือนเศรษฐกิจไทยช่วงครึ่งหลังของปีนี้มีความเสี่ยง เหตุปัจจัยหนุนในประเทศยังไม่ชัดขณะที่ปัจจัยหนุนในต่างประเทศมีข้อจำกัด&nbsp;
24 พ.ค. 2553

ธปท.เตือนเศรษฐกิจไทยช่วงครึ่งหลังของปีนี้มีความเสี่ยง เหตุปัจจัยหนุนในประเทศยังไม่ชัดขณะที่ปัจจัยหนุนในต่างประเทศมีข้อจำกัด  
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า แนวโน้มการเติบโตของเศรษฐกิจไทยตลอดทั้งปี 53 ยังจำเป็นต้องติดตามดูตัวเลขสำคัญๆในช่วงครึ่งปีหลังว่าจะมีแรงส่งได้แค่ไหน หลังจากไตรมาสแรกปีนี้อัตราการเจริญเติบโตทางเศรษฐกิจ(จีดีพี) โตถึง 12% โดยเฉพาะการติดตามดูแรงกระตุ้นจากการใช้จ่ายในประเทศและการลงทุน รวมถึงนโยบายการฟื้นฟูความเชื่อมั่นของภาคธุรกิจและนักลงทุนในประเทศ จึงกำลังจะทยอยออกมา ซึ่งขณะนี้ยังไม่ชัดเจนว่าจะออกมาในรูปแบบใด จะสนับสนุนการขยายตัวของเศรษฐกิจหลังจากนี้ได้มากน้อยแค่ไหน
ขณะเดียวกัน ก็ต้องติดตามดูภาวะเศรษฐกิจโลกด้วย เพราะถ้าการฟื้นตัวของเศรษฐกิจโลกมีปัญหาก็อาจจะกระทบต่อภาคการส่งออก ซึ่งขณะนี้ต้องยอมรับว่าการฟื้นตัวของเศรษฐกิจโลกในช่วงครึ่งปีหลังอาจมีข้อจำกัดมากขึ้น เพราะกลุ่มประเทศอุตสาหกรรมหลัก(G3 ) ยังมีปัญหาการว่างงานในสัดส่วนที่สูง มีภาวะหนี้สาธารณะระดับสูงซึ่งอาจส่งผลต่อฐานะการคลัง อย่างไรก็ตามภาวการณ์ปล่อยสินเชื่อยังดีอยู่ ซึ่งภาวะเหล่านี้ธปท.ต้องติดตามใกล้ชิด เนื่องจากมีผลต่อการขยายตัวในปีนี้ทั้งปี
“ส่วนไตรมาส 2 ปีนี้ จะมีแรงส่งได้ต่อเนื่องแค่ไหน หลังจากเรามีปัญหาการเมือง ในช่วงปลายเดือนมี.ค. ต่อเนื่องมาถึงเดือนพ.ค. ยังต้องติดตามดู เพื่อให้ได้เห็นภาพรวมเศรษฐกิจที่มีความชัดเจนมากขึ้น ธปท.จะได้ประเมินผลกระทบที่เกิดขึ้น และแนวโน้มต่อเศรษฐกิจ ว่าต่างจากมุมมองที่มองไว้เดิมหรือไม่ ก่อนจะนำผลดังกล่าว และข้อเท็จจริงทั้งหมดมารวบรวม และเสนอให้คณะกรรมการนโยบายการเงิน(กนง.)รับทราบ เพื่อจะได้นำไปพิจารณาการดำเนินนโยบายการเงิน การตัดสินอัตราดอกเบี้ย ในการประชุมคณะกรรมการนโยบายการเงิน(กนง)วันที่ 2 มิ.ย.นี้” นายบัณฑิตกล่าว 
ทั้งนี้ การประกาศจีดีพีของสภาพัฒนาเศรษฐกิจและสังคมแห่งชาติ(สศช.) ตามปัจจัยสนับสนุนในประเทศหลายด้าน โดยเฉพาะแรงส่งจากไตรมาส 4 ปีก่อน นโยบายสนับสนุนจากการเงินและการคลัง และการเติบโตของภาคส่งออก รวมถึงปัจจัยจากต่างประเทศที่เศรษฐกิจโลกมีการฟื้นตัวนั้น เป็นแนวโน้มที่ธปท.คาดการณ์ไว้อยู่แล้ว  
ด้านนายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธปท. เปิดเผยว่า การประเมินภาพรวมเศรษฐกิจรอบใหม่ของปีนี้ ไม่ได้พิจารณาเฉพาะความเสียหายจากปัจจัยทางการเมืองที่มากระทบเท่านั้น  ต้องมองปัจจัยโดยรวมทั้งหมด ถึงผลกระทบจากสถานการณ์ทางการเมืองจะมีมาก แต่ก็ไม่ได้หมายความว่าเศรษฐกิจถึงจุดต่ำสุดแล้วหรือไม่ เพราะต้องรอผลสรุปข้อมูลทั้งหมดก่อน ส่วนการเสนอข้อมูลต่อ กนง.ในวันที่ 2 มิ.ย.นี้ คงนำเสนอข้อมูลเบื้องต้นเท่านั้น คงไม่มีการปรับประมาณการเศรษฐกิจก่อนกำหนด  23 ก.ค.นี้